**NOTĂ INFOMATIVĂ**

**la proiectul Hotărîrii Guvernului cu privire**

**la crearea Agenției de Mediu**

**1. Condițiile ce au impus elaborarea proiectului și finalitățile urmărite.**

Ca rezultat al realizării reformei instituțiilor în domeniul controlului de stat, în conformitate cu Hotărîrea Guvernului nr. 887 din 01.11.201 7 cu privire la crearea Inspectoratului pentru Protecția Mediului a fost inițiat procesul de creare a acestuia prin fuzionarea Inspectoratului Ecologic de Stat și a Serviciului Piscicol.

În consecință, Inspectoratul pentru Protecția Mediului urmează să cumuleze și să exercite doar funcții de control în toate domeniile de mediu, iar celelalte funcții privind autorizarea activităților cu impact asupra mediului, expertiza ecologică a documentației de proiect, ameliorarea și protecția resurselor biologice acvatice (funcție a Serviciului Piscicol) urmează să fie preluate de alte instituții de mediu.

Totodată, prin Legea nr. 185 din 21 septembrie 2017 pentru modificarea și completarea unor acte legislative a fost revizuit și ajustat cadrul legislativ și instituțional în domeniul reglementării prin autorizare a activității de întreprinzător. Respectiv, prin această lege a fost optimizat numărul de acte permisive în domeniul protecției mediului și stabilită instituția care va elibera aceste acte – **Agenția de Mediu.** Astfel, în conformitate cu prevederile Art. CX, alin.(4) al Legii nr. 185 din 21 septembrie 2017, Guvernul va crea Agenția de Mediu - ca organ emitent al actelor permisive în domeniul mediului - în termen de 6 luni de la publicarea legii.

Pentru a asigura implementarea completă şi eficientă atît a prevederilor Legii nr. 185 din 21 septembrie 2017, cît și a Hotărîrii Guvernului nr. 887 din 01.11.2017, s-a impus necesitatea creării concomitent a Inspectoratului pentru Protecția Mediului și a Agenției de Mediu, astfel încît funcțiile privind autorizarea activităților cu impact asupra mediului, expertiza ecologică a documentației de proiect, ameliorarea și protecția resurselor biologice acvatice exercitate pînă în prezent de Inspectoratul Ecologic de Stat și Serviciul Piscicol să fie transferate Agenției de Mediu.

**Obiectivul** urmărit prin promovarea acestui proiect de act normativ este crearea unui singur organ de autorizare a activităților de întreprinzător cu impact asupra mediului și resurselor naturale – **Agenția de Mediu**, care va mai avea și alte competențe stabilite prin Art. IV al Legii nr. 185 din 21 septembrie 2017 pentru modificarea și completarea unor acte legislative ce vizează modificarea și completarea Legii nr. 1515/1993 privind protecția mediului înconjurător.

**2. Principalele prevederi ale proiectului și evidențierea elementelor noi.**

Conform proiectului hotărîrii Guvernului, urmează a fi creată Agenția de Mediu în baza transferului către aceasta a funcțiilor de eliberare a actelor permisive realizate la moment de mai multe instituții subordonate ale fostului Minister al Mediului și anume: Agenția pentru Geologie și Resurse Minerale, Inspectoratul Ecologic de Stat, Serviciul Piscicol.

 Astfel, Ministrul agriculturii dezvoltării regionale și mediului va numi temporar un director interimar al Agenției, care va avea sarcina de a organiza procesul de creare a acestei instituții, de identificare a atribuțiilor acesteia și de stabilire a efectivului-limită necesar pentru buna desfășurare a activității Agenției de Mediu.

Este de menționat faptul că pe lîngă funcția de bază de eliberare a actelor permisive în domeniul mediului, Agenția de Mediu urmează să exercite și alte funcții nu mai puțin importante, stabilite în conformitate cu modificările și completările operate în Legea nr. 1515/1993 privind protecția mediului înconjurător prin Art. IV al Legii nr. 185 din 21 septembrie 2017, și anume:

* implementarea documentelor de politici și a legislației în domeniul mediului,
* monitoringul calității factorilor de mediu (apă, aer, sol, subsol, floră, faună etc.),
* gestionarea sistemului informațional integrat de mediu (care va îngloba în sine toate sistemele informaționale gestionate de diferite instituții de mediu, registre, cadastre) și asigurarea accesului la informația de mediu.

Astfel, în termen de 2 luni de la aprobarea și publicarea acestui proiect de hotărîre de Guvern, directorul interimar urmează să organizeze procesul de analiză:

- a tuturor sarcinilor și funcțiilor noi ce reies din necesitatea implementării celor 42 de acte UE (directive și regulamente) menționate în Acordul de Asociere la capitolul „mediu„ și „schimbări climatice” în vederea identificării sarcinilor care vor fi atribuite Agenției de Mediu;

- a funcțiilor și atribuțiilor Agenției „Apele Moldovei”, Agenției „Moldsilva”, Agenției pentru Geologie și Resurse Minerale, Serviciului Hidrometeorologic de Stat în vederea identificării sarcinilor și funcțiilor care pot fi delegate Agenției de Mediu (în special ce țin de implementarea legislației de mediu, gestionarea sistemelor informaționale, monitoringul calității mediului).

Ambasada Suediei în Republica Moldova s-a oferit deja să acorde asistență tehnică pentru efectuarea acestor analize.

În rezultat, directorul interimar al Agenției va propune Ministerului Agriculturii, Dezvoltării Regionale și Mediului un proiect de Regulament privind organizarea și funcționarea Agenției de Mediu cu funcțiile identificate și structura propusă atît pentru aparatul central cît și pentru subdiviziunile în teritoriu, efectivul-limită necesar pentru organizarea eficientă a activității Agenției și costurile necesare pentru crearea și asigurarea funcționării durabile a acesteia.

**3. Fundamentarea economico-financiară.**

Implementarea prevederilor proiectului nu implică cheltuieli suplimentare de la bugetul de stat. Este acordată asistență tehnică din partea Ambasadei Suediei în Republica Moldova.

Însăși pentru crearea Agenției de Mediu, pe lîngă sursele bugetare aprobate pentru unitățile ce for fi transferate din cadrul instituțiilor subordonate vor fi necesare și cheltuieli suplimentare, care vor fi argumentate în procesul de promovare a Regulamentului Agenției.

**4. Impactul proiectului.**

Prevederile proiectului vor condiționa crearea unui sistem instituţional funcţional, optimizat şi consolidat în domeniul protecției mediului bazat pe principiul delimitării clare a funcțiilor de implementare a politicilor de mediu (evaluare a impactului asupra mediului, autorizare, monitoring al calității mediului, asigurare a accesului la informația de mediu ș.a.) și de control al respectării legislației de mediu.

**5.** **Modul de încorporare în sistemul actelor normative în vigoare.**

Pentru asigurarea implementării prevederilor proiectului va fi necesară amendarea suplimentară a actelor normative care reglementează aspecte de structură, cât şi aspecte privind activitatea instituţiilor vizate de prezentul proiect de hotărâre de Guvern.

**Iurie UȘURELU**,

Secretar General de Stat al Ministerului

Agriculturii, Dezvoltării Regionale și Mediului